Suderinta su 2020-02-03 Programų sistemų bakalauro studijų programos komiteto posėdyje patvirtinu Bakalauro darbo aprašu

**Programų sistemų bakalauro baigiamojo darbo rengimo nuostatos**

**Bakalauro darbas** - tai savarankiškas pagrindinių studijų baigiamasis darbas, atitinkantis mokslinio tiriamojo darbo reikalavimus.

|  |
| --- |
| Studentai bakalauro darbuose privalo pademonstruoti šiuos gebėjimus: |
| 1. Rinkti, pateikti, aprašyti, identifikuoti, išvardinti, pasirinkti faktus, metodus, procedūras bei principus;
2. Atskirti, paaiškinti, iliustruoti faktus bei teorijas;
3. Praktiškai pritaikyti žinias ir sumanumą;
4. Analizuoti;
5. Pateikti savarankiškas įžvalgas ir idėjas;
6. Įvertinti išdėstytą medžiagą ir savarankiškai formuluoti išvadas bei pasiūlymus.
 |
| Rengiant darbą, rekomenduotini tokie etapai: |
| 1. Temos pasirinkimas ir tiriamosios problemos formulavimas.
2. Pirminis susipažinimas su šaltiniais ir literatūra.
3. Preliminaraus tyrimo plano sudarymas.
4. Svarbiausių tiriamųjų teiginių formulavimas.
5. Duomenų ir kitokios medžiagos rinkimas bei kaupimas.
6. Duomenų bei sukauptos medžiagos analizė ir įsisavinimas.
7. Tiriamųjų problemų sprendimo modeliavimas.
 |

**Baigiamojo darbo rengimo ir gynimo tvarka**

1. Dažniausiai bakalauro baigiamasis darbas yra kursinio darbo tęsinys, tačiau jų tematikos gali ir skirtis.
2. .
3. Ketvirto kurso studentai turi su savo bakalauro darbo vadovais suderinti bakalauro baigiamojo darbo temą ir įregistruoti ją Studijų skyriuje **iki vasario 20 dienos**. **Iki kovo 10 d**. turi pristatytiStudijų skyriui bakalauro darbo planą.
4. Pateiktus planus peržiūri Informatikos ir kitų institutų dėstytojai ir studentams pateikia pastabas ir rekomendacijas. Į jas studentas turėtų arba atsižvelgti galutiniame darbe, arba per gynimą būti pasirengusiam pakomentuoti, kodėl į tas pastabas nebuvo atsižvelgta. Remiantis pateiktais planais, dėstytojai pasirenka, o Studijų skyrius priskiria darbo recenzentus. Siunčiant galutinį darbą recenzentui studentas turi atsakyti į ankstesnes recenzento (ar katedros) pastabas. Į tas pastabas studentas turi atsakyti ir per gynimą.
5. Bakalaurų baigiamųjų darbų vadovai, recenzentai, temos ir planas yra tvirtinami Studijų skyriuje gavus Programų sistemų bakalauro studijų komiteto pritarimą ne vėliau kaip balandžio 17 d.
6. Bakalauro darbo **plano** struktūra:
	* titulinis lapas, kuriame pateiktas universiteto, instituto, studijų programos pavadinimai, bakalauro darbo tema lietuvių ir anglų kalbomis, darbo rūšis (t.y. bakalauro baigiamojo darbo planas), studento vardas ir pavardė, vadovo pareigos, vardas ir pavardė, miestas, metai (titulinio pavyzdys pateiktas [Baigiamojo darbo struktūroje](http://www.mif.vu.lt/katedros/se/Studentams/BAKALAURO%20BAIGIAMOJO%20DARBO%20STRUKTURA%202013.pdf);
	* darbo planas, kuriame pateikiami tyrimo objektas ir aktualumas, darbo tikslas, keliami uždaviniai ir laukiami rezultatai, tyrimo metodas, numatomas darbo atlikimo procesas, apibūdinami darbui aktualūs literatūros šaltiniai.
7. Bakalauro darbo **plano apimtis** – 3–5 puslapiai įskaitant titulinį puslapį.
8. Bakalaurų baigiamieji darbai turi būti atlikti ir pateikti tiriamojo darbo stiliumi, t.y. nurodomas tyrimo tikslas, objektas, metodas, gauti rezultatai, išvados, naudotos literatūros sąrašas.
9. Bakalauro baigiamasis darbas rašomas lietuvių kalba. Atskirais atvejais katedros sprendimu darbas gali būti rašomas anglų kalba. Darbo apimtis – ne mažesnė kaip 25 A4 formato lapai (neskaitant priedų).
10. Vadovui sutikus, gali būti atliekamas grupinis bakalauro baigiamasis darbas. Grupinio darbo apimtis turi būti atitinkamai didesnė.
11. Semestro metu studentas privalo reguliariai (ne rečiau kaip kartą per mėnesį) susitikti su vadovu, o parengtas bakalauro baigiamojo darbo variantas turi būti pateikiamas vadovui likus ne mažiau kaip savaitei iki darbo pateikimo katedrai dienos (vadovas gali nustatyti ir griežtesnius reikalavimus, apie tai informavęs studentą). Studentui nesilaikant nustatytų darbo rengimo reikalavimų, vadovas gali neleisti ginti darbo.
12. Dešimt dienų iki gynimo, tinkamai apipavidalintas ir įrištas bakalauro baigiamasis darbas turi būti pristatytas į katedrą. Papildomai, darbas elektroniniu paštu turi būti siunčiamas recenzentui, vadovui ir katedros metodininkei vienu elektroniniu laišku.
13. Recenzentas raštišką atsiliepimą apie darbą ir siūlomą įvertinimą pateikia Studijų skyriui iki darbų gynimo komisijoje.
14. Bakalaurų baigiamieji darbai yra ginami viešai bakalauro darbų gynimo komisijoje nustatytais terminais.
15. Gali būti ginami tik tie bakalaurų baigiamieji darbai, kurių planai yra įregistruoti Studijų skyriuje.
16. Bakalauro baigiamojo darbo gynimui skiriama ne daugiau kaip 25 minutės, iš jų darbo pristatymui - ne daugiau kaip 10 minučių; darbo autoriui klausimai gali būti pateikti tiek iš tiriamosios temos, tiek iš studijų metais išklausytų disciplinų.
17. Bakalauro baigiamasis darbas ginamas lietuvių kalba.
18. Bakalauro darbų gynimo komisija, vertindama bakalauro baigiamąjį darbą, atsižvelgia į darbo vadovo ir recenzento nuomones, į darbo mokslinį tiriamąjį lygį, darbo pristatymą bei studento atsakymus į klausimus.
19. Bakalauro baigiamąjį darbą ir jo gynimą įvertinus neigiamai (blogai), bakalauro darbų gynimo komisija raštu nurodo pagrindinius jo trūkumus ir pateikia išvadą, ar autorius gali šį darbą tęsti toliau.
20. Bakalauro baigiamojo darbo įvertinimą pasirašo darbų gynimo komisijos pirmininkas.
21. Apeliacijos dėl bakalauro baigiamųjų darbų gynimo nepriimamos.